चूरू ही उन्हें इतना प्रिय और प्रगाढ़ था कि कहीं बाहर आना-जाना उन्हें अधिक पसंद नहीं था। चूरू में दुर्गेश का पर्याय दुर्गेश ही थे। मैं किस-किस का उल्लेख करूं- क्योंकि चूरू जनपद की युवा पीढ़ी को साहित्य की प्रगतिशील चेतना से जोड़ने में उनकी ईमानदार भूमिका रही है। राजस्थानी भाषा की संवैधानिक मान्यता के संघर्ष में लम्बे समय तक दुर्गेश हमारे साथी रहे हैं और मैं उनकी विनम्र साधना को आज भी आदर करता हूं। उनका जीवन तपती रेत पर नंगे पांव का सफर जैसा था और उनका सृजन राजस्थानी लोकजीवन की अर्न्तकथा की तरह है। दुर्गेश की रचनाओं में शब्दों की मितव्ययीता से प्रयोग इनकी भाषा-शैली को मूल्यवान बनाते हैं और राजस्थानी भाषा की आंचलिकता उन्हें साहित्य के अर्न्तमन से जोड़ती है। दुर्गेश एक मूल्यवान लेखक के रूप में हमें इसीलिये बार-बार याद आयेंगे कि वह एक खुली आंख का सपना देखते थे और जीवन के यथार्थ और भ्रम को अपने सृजन-सरोकारों से जोड़ते थे।